Mynwerker sterf tydens rotsstortingArgieffoto ŉ Mynwerker is Donderdag dood tydens ŉ rotsstorting by Impala Platinum in Rustenburg. Dit bring die dodetal vir die mynboubedryf vanjaar op 63 te staan, het die National Union of Mineworkers (NUM) gesê. Peter Bailey, gesondheid- en veiligheidsvoorsitter van NUM, het gesê die vakbond neem met skok kennis van die afsterwe van ŉ mynwerker by Implats nommer 20-skag as gevolg van ŉ rotsstorting. “ŉ Gesprek tussen die mynboubedryf, vakbonde en die regering is nou meer dringend as ooit om die koers van sterfgevalle en beserings by myne te bespreek,” het hy gesê. “Inspekteurs moet onbemande oudits in die myn doen en werkers moet weier om in onveilige toestande te werk. Ons innige meegevoel met die families van die werkers wat hul lewens verloor het.” Hy het gesê die vakbond is ook besorg dat hierdie noodlottige voorvalle by Impala Platinum plaasvind en versoek die maatskappy om sy gesondheid- en veiligheidstelsel op te knap. Twee mynwerkers is op 19 September tydens ŉ rotsstorting by die nommer 12-skag van Impala Rustenburg oorlede. Bailey versoek mynboumaatskappye om meer geld te belê om die lewens van werkers te beskerm, eerder as om op wins te fokus.